สะพัด! JMART ซื้อบิ๊กล็อต BKD เกือบ 10% ดึงร่วมพัฒนาอสังหาในเครือ
สะพัด! JMART ซื้อบิ๊กล็อต BKD จำนวน 100 ล้านหุ้น สัดส่วน 9.20% ราคา 2.16 บ. มูลค่า 216 ลบ. หวังสร้างพันธมิตรเพิ่ม ต่อยอดอีโคซิสเต็ม และร่วมพัฒนาอสังหาในเครือ
สะพัด! JMART ซื้อบิ๊กล็อต BKD จำนวน 100 ล้านหุ้น สัดส่วน 9.20% ราคา 2.16 บ. มูลค่า 216 ลบ. หวังสร้างพันธมิตรเพิ่ม ต่อยอดอีโคซิสเต็ม และร่วมพัฒนาอสังหาในเครือ
14 ก.พ. 2566

ผู้สื่อข่าวรายงาน จากกรณีมีรายงานการซื้อขายหุ้น บริษัท บางกอก เดค-คอน จำกัด (มหาชน) หรือ BKD บนกระดานรายใหญ่ หรือ บิ๊กล็อต วันนี้ (14 ก.พ.) จำนวน 100 ล้านหุ้น ในราคาหุ้นละ 2.16 บาท หรือคิดเป็นมูลค่า 216 ล้านบาท
ทั้งนี้แหล่งข่าวจากวงการวาณิชธนกิจ เปิดเผยกับทีมข่าว “ข่าวหุ้นธุรกิจ” ว่า บิ๊กล็อตจำนวน 100 ล้านหุ้นดังกล่าว เกิดจากการเข้าซื้อหุ้นใน BKD ของบริษัท เจ มาร์ท จำกัด (มหาชน) หรือ JMART โดยมีเป้าหมายเพื่อต้องการสร้างพันธมิตรเพิ่ม และการต้องการต่อยอดเรื่องของ Ecosystem ให้มีความแข็งแกร่งมากขึ้น
โดยภายหลังการทำธุรกรรม จะทำให้ JMART เข้าถือหุ้น BKD ประมาณ 9.20%
อย่างไรก็ดี แหล่งข่าวปฏิเสธที่จะตอบคำถามว่าเป็นการซื้อจากผู้ถือหุ้นกลุ่มใด
ขณะที่เมื่อเข้าไปดูกลุ่มผู้ถือหุ้นใหญ่ของ BKD พบว่า 5 อันดับแรก ประกอบด้วย 1.นางนุชนารถ รัตนสุวรรณชาติ ถือจำนวน 239,660,360 หุ้น คิดเป็น 22.27% 2.นางสาวณัฐนันท์ ประสงค์ชัยกุล ถือจำนวน 215,385,920 หุ้น คิดเป็น 20.01% 3.บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ถือจำนวน 99,810,100 หุ้น คิดเป็น 9.27% 4.นายนิธิวัชร์ ทิพย์อัครยอด ถือจำนวน 80,806,800 หุ้น คิดเป็น 7.51% และ 5.นางสาวกนกนารถ รัตนสุวรรณชาติ ถือจำนวน 79,228,800 หุ้น คิดเป็น 7.36%
สำหรับการต่อยอดธุรกิจเชื่อว่าจากธุรกิจของ BKD ที่เป็นผู้เชี่ยวชาญเกี่ยวกับงานรับเหมาตกแต่งภายในอาคาร ประเภทคอนโดมิเนียม โรงแรม สำนักงาน ห้างสรรพสินค้าต่างๆ ประกอบกับเป็นผู้ผลิตและจัดจำหน่ายเฟอร์นิเจอร์สำเร็จรูปตามคำสั่งซื้อลูกค้า น่าจะเข้ามาสร้างซินเนอร์ยี่ให้กลุ่ม JMART ได้มากยิ่งขึ้น
โดยเฉพาะบริษัท เจเอเอส แอสเซ็ท จำกัด (มหาชน) หรือ J ที่ทำธุรกิจเกี่ยวกับการบริหารจัดการพื้นที่เช่าภายในศูนย์การค้า ภายใต้ชื่อ IT Junction การพัฒนาและบริหารพื้นที่รูปแบบตลาดชุมชนภายใต้ชื่อ J Market การพัฒนาและบริหารพื้นที่ในรูปแบบศูนย์การค้าชุมชน ภายใต้ชื่อ The Jas และกำลังมีแผนขยายโครงการอีกหลายแห่ง ถือว่ามีความเกี่ยวเนื่องกับธุรกิจของ BKD ทำให้มีโอกาสรับงานตกแต่งภายในได้มากขึ้นไปด้วย